KLASA:034-28/24-01/5

URBROJ:711-02-02/02-2024-5

Zagreb, 5. prosinca 2024.

 **Valentina Radulović-Šćepanović**

**Predmet: očitovanje na zahtjev Valentine Radulović-Šćepanović**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je dana 23. rujna 2024. godine zaprimilo zahtjev za upis u Registar lobista Republike Hrvatske od strane Valentine Radulović-Šćepanović, uz koji je zatraženo i očitovanje o pitanju - pribavlja li dokaz da strana fizička osoba nije pravomoćno osuđivana Povjerenstvo po službenoj dužnosti ili je to obveza podnosioca zahtjeva?

Iz popratne dokumentacije koju je Valentina Radulović-Šćepanović uz upit poslala Povjerenstvu je razvidno da je ona lobist upisan u Registar lobista koji vodi Agencija za sprječavanje korupcije u Crnoj Gori, da je crnogorska državljanka s prebivalištem u Podgorici, Crna Gora te da nema poslovni nastan u Republici Hrvatskoj.

Zahtjev za očitovanjem u ovom predmetu podnesen je od strane osobe koja nije lobirana osoba iz članka 2. stavka 4. Zakona o lobiranju („Narodne novine“, broj 36/2024., u daljnjem tekstu ZOL) ali se njegov sadržaj odnosi na tumačenje odredaba ZOL-a, odnosno njegovih podzakonskih propisa, stoga se Povjerenstvo, u sastavu Aleksandre Jozić-Ileković, kao predsjednice Povjerenstva, Ines Pavlačić i Ane Poljak, kao članova Povjerenstva, povodom podnesenog zahtjeva kao nadležno tijelo za provedbu Zakona o lobiranju, vođenje Registra lobista i izricanje sankcija za kršenje navedenog zakona, na 66. sjednici Povjerenstva održanoj dana 5. prosinca 2024. godine, očitovalo kako slijedi.

Temeljem članka 2. stavka 3. ZOL-a, lobist je domaća ili strana fizička ili pravna osoba koja lobira i koja je upisana u Registar lobista. Sukladno odredbi članka 12. stavka 2. ZOL-a, uvjet za upis u Registar lobista za fizičku osobu je, između ostalog, i činjenica da osoba nije pravomoćno osuđena za kaznena djela protiv službene dužnosti, kaznena djela protiv gospodarstva i kazneno djelo iz članka 339. (podmićivanje zastupnika) Kaznenog zakona te kaznena djela protiv sigurnosti platnog prometa i poslovanja iz Kaznenog zakona (»Narodne novine«, br. 110/97., 27/98., 50/00., 129/00., 51/01., 111/03., 190/03., 105/04., 84/05., 71/06., 110/07., 152/08., 57/11. i 77/11.) odnosno da nije pravomoćno osuđena na kaznu zatvora u trajanju duljem od šest mjeseci za ostala kaznena djela za koja se kazneni postupak pokreće po službenoj dužnosti.

Odredbom članka 12. stavka 4. ZOL-a određeno je da se uvjeti za upis u Registar lobista odgovarajuće primjenjuju na stranu fizičku ili pravnu osobu koja dokazuje svoju nekažnjivost za odgovarajuća kaznena djela propisana nacionalnim propisima države čija je osoba državljanin odnosno poslove državnog nastana.

Sukladno odredbi članka 9. stavka 2. podstavka 3. Pravilnika o vođenju registar lobista („Narodne novine“, broj 123/2024., u daljnjem tekstu Pravilnik), uz zahtjev za upis potrebno je priložiti dokaz o navedenoj neosuđivanosti.

Imajući na umu odredbu članka 47. stavka 2. Zakona o općem upravnom postupku („Narodne novine“, broj 47/09., 110/21., u daljnjem tekstu ZUP) prema kojoj tijelo koje vodi upravni postupak po službenoj dužnosti pribavlja podatke koje vodi javnopravno tijelo kod kojeg se vodi postupak, odnosno drugo javnopravno tijelo ili sud, Povjerenstvo će za domaću fizičku osobu po službenoj dužnosti pribaviti podatke o neosuđivanosti. Međutim, u odnosu na stranu fizičku osobu, kao što je ovdje i slučaj, a imajući na umu specifičnost različitih pravnih uređenja zaštite osobnih podataka i povjerljivosti evidencija o osuđivanosti državljana drugih država, Povjerenstvo nije u mogućnosti pribaviti takvu potvrdu samostalno ili bi pribavljanje takve potvrde, ako bi i bila moguća za pojedine države, bilo povezano s poteškoćama i dugotrajnošću diplomatske dostave, stoga ne bi bilo u skladu s načelom učinkovitosti i ekonomičnosti ZUP-a. Slijedom navedenog, a imajući u vidu navedene okolnosti, strana fizička osoba je stoga u obvezi sama pribaviti i priložiti dokaz o neosuđivanosti iz druge države uz zahtjev za upis u Registar lobista, a sve sukladno i navedenim zakonskim odredbama ZOL-a.

Nadalje, slijedom citirane odredbe članka 12. stavka 4. ZOL-a, a kada se radi o strancu koji nema poslovni nastan u Republici Hrvatskoj, takva strana fizička osoba dokazuje svoju neosuđivanost za odgovarajuća kaznena djela propisana nacionalnim propisima države čije je osoba državljanin, a koja imaju ista ili slična obilježja kaznenih djela navedenih u članku 12. stavku 2. ZOL-a.

 PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Podnositelju, putem e-maila
2. Objava na internetskoj stranici Povjerenstva
3. Pismohrana